ตลาดหุ้นเอเชียปรับตัวลงภาคบ่ายนี้ เหตุวิตกศก.จีน-จับตาข้อมูลจ้างงานสหรัฐ
ตลาดหุ้นเอเชียส่วนใหญ่ปรับตัวลงในการซื้อขายภาคบ่ายวันนี้ เนื่องจากความกังวลเกี่ยวกับการชะลอตัวลงของเศรษฐกิจจีนภายหลังจากที่จีนได้เปิดเผยข้อมูลกำไรภาคอุตสาหกรรมรายใหญ่เดือนส.ค.ที่ร่วงลง 8.8%
28 ก.ย. 2558

ผู้สื่อข่าวรายงานว่า ตลาดหุ้นเอเชียส่วนใหญ่ปรับตัวลงในการซื้อขายภาคบ่ายวันนี้ เนื่องจากความกังวลเกี่ยวกับการชะลอตัวลงของเศรษฐกิจจีนภายหลังจากที่จีนได้เปิดเผยข้อมูลกำไรภาคอุตสาหกรรมรายใหญ่เดือนส.ค.ที่ร่วงลง 8.8%
โดยดัชนี FBMKLCI ตลาดหุ้นมาเลเซียปิดภาคเช้าที่ 1,609.03 จุด ลดลง 5.98 จุด, -0.37% ดัชนีเซี่ยงไฮ้คอมโพสิตปิดเช้าอ่อนตัว 0.2% แตะ 3,086.34 จุด ดัชนี SENSEX ตลาดหุ้นอินเดียเปิดวันนี้ที่ 25,922.71 จุด เพิ่มขึ้น 59.21 จุด, +0.23%
ส่วนสำนักงานสถิติแห่งชาติของจีน (NBS) เปิดเผยในวันนี้ว่า ตัวเลขกำไรของบริษัทอุตสาหกรรมรายใหญ่ของจีน ร่วงลง 8.8% ในเดือนส.ค. เมื่อเทียบเป็นรายปี ซึ่งร่วงลงอย่างมากจากเดือนก.ค.ที่ปรับตัวลดลง 2.9%
ทั้งนี้ ตัวเลขกำไรของบริษัทในภาคอุตสาหกรรมที่มีรายได้ต่อปีมากกว่า 20 ล้านหยวน (ราว 3.1 ล้านดอลลาร์สหรัฐ) มีมูลค่าทั้งสิ้น 4.481 แสนล้านหยวน ในเดือนส.ค.
ส่วนในช่วง 8 เดือนแรกของปีนี้ ตัวเลขกำไรของบริษัทอุตสาหกรรม ลดลง 1.9% เทียบรายปี สู่ระดับ 3.77 ล้านล้านหยวน ซึ่งปรับตัวลงมากกว่าในช่วงเดือนม.ค.-ก.ค.ที่ลดลงเพียง 1%
ทั้งนี้ นอกจากข้อมูลเศรษฐกิจจีนจะได้รับความสนใจจากตลาดแล้ว ข้อมูลเศรษฐกิจสหรัฐที่จะมีการเปิดเผยในวันพุธที่จะถึงนี้อย่างตัวเลขจ้างงานเดือนก.ย.จาก ADP ก็ถูกจับตาจากตลาดเช่นกัน